Document ID: 32007D0074

ROZHODNUTIE KOMISIE
z 21. decembra 2006,
ktorým sa ustanovujú harmonizované referenčné hodnoty účinnosti samostatnej výroby elektriny a tepla pri uplatňovaní smernice Európskeho parlamentu a Rady 2004/8/ES
[oznámené pod číslom K(2006) 6817]
(Text s významom pre EHP)
(2007/74/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2004/8/ES o podpore kogenerácie založenej na dopyte po využiteľnom teple na vnútornom trhu s energiou, ktorou sa mení a dopĺňa smernica 92/42/ES (1), a najmä na jej článok 4 ods. 1,
keďže:
(1)
Podľa článku 4 smernice 2004/8/ES má Komisia stanoviť harmonizované referenčné hodnoty účinnosti samostatnej výroby elektriny a tepla a tieto harmonizované referenčné hodnoty účinnosti pozostávajú z matice hodnôt rozlíšených podľa príslušných faktorov vrátane roku postavenia a typov palív.
(2)
Komisia dokončila dobre podloženú analýzu v súlade s článkom 4 ods. 1 smernice 2004/8/ES. Vývoj v oblasti najlepších dostupných a ekonomicky odôvodnených technológií, ktorý bol pozorovaný počas obdobia, ktoré je predmetom tejto analýzy poukazuje na to, že pri harmonizovaných referenčných hodnotách účinnosti pre samostatnú výrobu elektriny by sa mal robiť rozdiel v súvislosti s rokom postavenia kogeneračnej jednotky. Okrem toho by sa pri týchto referenčných hodnotách mali uplatniť korekčné faktory týkajúce sa klimatických podmienok, pretože termodynamika výroby elektriny z paliva závisí od teploty okolia. Okrem toho by sa pri týchto referenčných hodnotách mali uplatniť korekčné faktory za odvrátiteľné sieťové straty, aby sa zohľadnila získaná úspora energie, keď je používanie siete obmedzené následkom decentralizácie produkcie.
(3)
Analýza naopak ukázala, že pokiaľ ide o harmonizované referenčné hodnoty účinnosti pre samostatnú výrobu tepla, robiť rozdiel v súvislosti s rokom postavenia nebolo potrebné, keďže čistá energetická účinnosť kotlov sa sotva zlepšila počas obdobia, ktoré je predmetom analýzy. Žiadne korekčné faktory týkajúce sa klimatických podmienok neboli potrebné, pretože termodynamika výroby tepla z paliva nezávisí od teploty okolia. Okrem toho korekčné faktory za sieťové straty nie sú potrebné, keďže teplo sa vždy používa blízko miesta výroby.
(4)
Harmonizované referenčné hodnoty účinnosti vždy vychádzali z princípov uvedených prílohe III ods. f) smernice 2004/8/ES.
(5)
Potrebné sú stabilné podmienky na investície do kogenerácie a trvalá dôvera investorov. Z tohto hľadiska je vhodné udržiavať tie isté referenčné hodnoty pre kogeneračnú jednotku počas primerane dlhého obdobia desiatich rokov. Ak však vezmeme do úvahy hlavný cieľ smernice 2004/8/ES, ktorým je podporovanie kogenerácie s cieľom ušetriť primárnu energiu, repasácia starších kogeneračných jednotiek by sa mala motivovať s cieľom zlepšiť ich energetickú účinnosť. Z týchto dôvodov by sa mali sprísniť referenčné hodnoty účinnosti elektriny v súvislosti s kogeneračnou jednotkou od jedenásteho roku od ich výroby.
(6)
Opatrenia ustanovené v tomto rozhodnutí sú v súlade so stanoviskom výboru pre kogeneráciu,
PRIJALA TOTO ROZHODNUTIE:
Článok 1
Ustanovenie harmonizovaných referenčných hodnôt účinnosti
Harmonizované referenčné hodnoty účinnosti pre samostatnú výrobu elektriny a tepla sú stanovené v prílohe I a v prílohe II.
Článok 2
Korekčné faktory pre harmonizované referenčné hodnoty účinnosti pre samostatnú výrobu elektriny
1. Členské štáty uplatňujú korekčné faktory stanovené v prílohe III bod a) s cieľom prispôsobiť harmonizované referenčné hodnoty účinnosti ustanovené v prílohe I na priemerné klimatické podmienky v každom členskom štáte.
Korekčné faktory na priemerné klimatické podmienky sa neuplatňujú na kogeneračnú technológiu založenú na palivovom článku.
Ak na území členského štátu oficiálne meteorologické údaje vykazujú rozdiely v ročnej teplote okolia 5 oC a viac, daný štát môže na základe oznámenia Komisii využívať niekoľko klimatických pásiem na účely prvého pododseku za použitia metódy ustanovenej v prílohe III bod b).
2. Členské štáty uplatňujú korekčné faktory ustanovené v prílohe IV s cieľom prispôsobiť harmonizované referenčné hodnoty účinnosti ustanovené v prílohe IV na odvrátiteľné sieťové straty.
Korekčné faktory na odvrátiteľné sieťové straty sa neuplatňujú pri drevených palivách a bioplyne.
3. Ak členské štáty uplatňujú tak korekčné faktory ustanovené v prílohe III bod a), ako i korekčné faktory ustanovené v prílohe IV, pred uplatňovaním prílohy IV uprednostnia prílohu III bod a).
Článok 3
Uplatňovanie harmonizovaných referenčných hodnôt účinnosti
1. Členské štáty uplatňujú harmonizované referenčné hodnoty účinnosti ustanovené v prílohe I v súvislosti s rokom postavenia kogeneračnej jednotky. Tieto harmonizované referenčné hodnoty účinnosti sa uplatňujú počas 10 rokov od roku postavenia kogeneračnej jednotky.
2. Od jedenásteho roku od roku postavenia kogeneračnej jednotky členské štáty uplatňujú harmonizované referenčné hodnoty účinnosti, ktoré sa na základe bodu 1 uplatňujú na 10 ročnú kogeneračnú jednotku. Tieto harmonizované referenčné hodnoty účinnosti platia jeden rok.
3. Na účely tohto článku rok výroby kogeneračnej jednotky znamená kalendárny rok, keď sa v kogeneračnej jednotke prvýkrát vyrobila elektrina.
Článok 4
Repasácia kogeneračnej jednotky
Ak sa existujúca kogeneračná jednotka repasuje a investičné náklady na repasáciu prekročia 50 % investičných nákladov na novú porovnateľnú kogeneračnú jednotku, kalendárny rok, keď sa v repasovanej kogeneračenej jednotke prvýkrát vyrobila elektrina, sa považuje za rok jej výroby na účel článku 3.
Článok 5
Palivová zmes
Ak kogeneračná jednotka bude využívať palivovú zmes, harmonizované referenčné hodnoty účinnosti na samostatnú výrobu sa použijú pomerne voči váženému priemeru energetického vstupu rôznych palív.
Článok 6
Adresáti
Toto rozhodnutie je určené členským štátom.
V Bruseli 21. decembra 2006.

Labels: 14